和汪教授
作者：呂本中
朝代：宋

paragraphs: 羡君鬚作緣坡竹，飽飯我詩聲徹屋。
閉門不出動經旬，坐看禪房花柳簇。
却記冰霜動地時，半夜小園風折木。
一尊相對任濁清，三徑閑行漫松菊。
長篇短句動盈軸，想像清香有餘馥。
問君何以得此妙，未潤只緣山有玉。
我窮猶敢和君詩，不留和氣滿臍腹。
搜尋險韻少工夫，敢與諸公鬬遲速。